स्त्री लिखती ही क्यों है? अपनी जगह बदलने के लिए। अपनी जगह पाने के लिए। खुद को समझने के लिए । वह लिखती है क्योंकि मनुष्य है। जब कोई थेरी कहती है कि मैं आज मरती हूँ और इस तरह मुक्त होती हूँ तो वह पीड़ा और मुक्ति ललद्यद तक ले जाती है। घर के भीतर के शोषण के कई दस्तावेज़ हैं वहाँ। पूरे परिवारतंत्र में एक अदना उपेक्षित पुर्ज़ा रह जाने की पीड़ा हब्बा खातून के यहाँ भी मिलती है। यह शांत, मारक विद्रोह है परिवार संरचना से बाहर निकल गई कवयित्री का। मीरा जो लोक-लाज को धता बताती हैं तो साँवरे के रंग में रंग कर मुक्त हो जाती हैं। लिखना मुक्त भी करता है।